Alkimista Wiki:Szerkesztési irányelvek

Ez az lap tartalmazza az Alkimista Wiki oldalra vonatkozó, alapvető szerkesztési irányelveket, amelyek javarészt megegyeznek a Wikipédia szerkesztési irányelveivel. A lent felsorolt irányelveket ezek közül emeltük ki, mint lényegesebb útmutatás, a wiki-oldalunk szerkesztésével kapcsolatban. Bővebb szerkesztési segédletért keresd fel a szerkesztéről szóló segítségnyújtó lapunkat. Kellemes szerkesztést!

## Első lépések

Ha új vagy még a szerkesztés világában, érdemes elolvasnod a következő lépéseket és azok alapján hozz létre új szócikket, vagy bővítsd ki a már létezőket a saját ismereteiddel.

* Próbálkozz először a homokozóban, ha bizonytalan vagy! Ott kedvedre gyakorolhatsz, és ha késznek érzed magad, már bele is vetheted magad a szerkesztésbe és közös erővel dolgozhatunk tovább!
* Mielőtt létrehoznál egy új lapot, mindig ellenőrizd, hogy van-e már létező szócikk a választott témáról. Ha igen, akkor *azt* egészítsd ki az ismereteiddel!
* Mindig gyűjts megbízható forrásokat, melyekkel alátámaszthatod állításaidat, majd tüntesd is fel ezeket az érintett szócikkben!

**Megjegyzések:**

* Azokat a szócikkeket, amelyeknek hitelességét nem támasztják alá megbízható források, nagy valószínűséggel törölni fogjuk!
* Ne hozz létre szócikket magadról, a cégedről, a barátaidról, illetve olyan cikkeket, amelyek reklámnak vagy saját kutatásnak minősülnek – az Alkimista Wiki (mint azt a neve is mutatja), az alkímiával kapcsolatos információkat hivatott összegyűjteni, így ebben a témakörben gondolkozz!

## Szócikk létrehozása

Az Alkimista Wiki oldalon bárki létrehozhat új szócikkeket, azonban mielőtt ezt megtennéd:

Minden esetben ellenőrizd, hogy létezik-e már szócikk a témáról, esetleg eltérő cím alatt.
Új szócikk létrehozására több módon is van lehetőséged:

A legegyszerűbb, hogy rákattintasz egy szócikkben talált piros linkre, majd a megjelenő ablakba begépeled a szócikk tartalmát.
Ha sem a keresőben, sem más cím alatt nem találod meg az általad létrehozni kívánt szócikket, kattints a menü jobb felső sarkában található lap  ikonra.
A szócikk szövegének begépelése után formázd és lásd el forrásmegjelölésekkel a lapot. További szerkesztési útmutatásért keresd fel a Segítség:Szerkesztés lapot.

## Szerzői jogok

Egy weboldalon megjelenő tartalmak és képek is rendelkezhetnek szerzői jogokkal, ami azt jelenti, hogy a felhasználásuk engedélyhez, a szerző beleegyezéséhez kötött. Ha más oldalakról szeretnél információt behozni, mindig szabadon felhasználható forrásból, az eredeti tartalom forrásmegjelölésével, vagy szükség esetén a szerző engedélyével tedd.

## Helyesírás

Az Alkimista Wiki minden oldala szabadon szerkeszthető, azonban kérünk, hogy legjobb tudásod szerint figyelj oda a helyesírásodra. Ha nem vagy biztos a dolgodban, kérdezz meg egy adminisztrátort, vagy keresd fel a Wikipédia erre vonatkozó szócikkét.

## Alapvető szerkesztési etikett

* **Szerkessz bátran.** Ha bármilyen nemű helyesírási, vagy fogalmazási hibát fedezel fel, javítsd ki.
* **Ne vedd a szívedre**, ha valaki a *te* írásodat javítja ki.
* **Bővítsd** és szükség esetén **írd át** a szócikkeket nyugodtan, de közben természetesen figyelj az udvarias viselkedésre és ***ne rongálj***!
* **Ne szerkessz meggondolatlanul.** Tartsd tiszteletben mások munkáját és vigyázz a meglévő jóra.
* **Ne ess kétségbe.** Abban az esetben, ha hibázol, nagy valószínűséggel nem okoztál maradandó kárt és vissza lehet állítani az eredeti állapotot. Akkor sem kell aggódnod, ha valaki átírja, vagy visszavonja a munkádat – nagy valószínűséggel komoly oka volt rá. Ha nem vagy biztos valamiben, vagy kételkedsz a visszavonás jogosságában, vedd fel a kapcsolatot a módosítást végző szerkesztővel, vagy írj a szóban forgó szócikk vitalapjára.

## Fordítás

Az Alkimista Wiki szócikkei között több is akad, amelyek más nyelvű források magyar nyelvre fordított változatai. Ha fordításra adod a fejed, tartsd észben, hogy ebben az esetben is be kell tartanod az alapvető formai és stilisztikai követelményeket.

* **Ne használj különféle fordítógépeket.** Ne illessz be fordítógépek által automatikusan generált szöveget a szócikkekbe, mert ezek helyesírási- és félrefordítási hibákat tartalmazhatnak. Ha van kellő nyelvtudásod, ellenőrizd le a lefordított szöveget, mielőtt beilleszted. Ha nem rendelkezel kellő nyelvtudással, akár meg is kérhetsz valakit, hogy hozza létre az általad kért szócikket, vagy hogy segítsen annak lefordításban.
* **A szöveg "*magyarítása*".** Ügyelj a helyesírásra és hogy a lefordított szöveg magyarosan is hangozzon.
* **Magyar vonatkozás.** Ha már úgyis magyar nyelvűvé varázsolsz egy szöveget, érdemes (ha lehetséges) magyar példákat is megemlítened, amelyek esetleg az eredeti forrásban nem szerepelnek.
* **Forrásmegjelölés.** Fordítás esetén is figyelj oda a szerzői jogokra, illetve tüntesd fel forrásként az eredeti szerzeményt *és* az abban felhasznált forrásokat is.
* **A fordításod kiemelése.** A forrásmegjelölés mellett mindig tüntesd fel egy külön szakaszban, hogy az általad szerkesztett szócikk egy része, vagy egésze fordítás, és hogy mi szolgált annak alapjául.

## Maradj elfogulatlan

A Fandom, a Wikipédia és minden további enciklopédikus adatbázis egyik legfőbb irányelve a semleges nézőpont fenntartása, miszerint minden szócikket objektíven kell megírni, minden szignifikáns álláspont kellő szintű bemutatásával, elfogultság nélkül. Az irányelv lényege, hogy amennyiben egymással ütköző vélemények alakultak ki egy kérdéssel kapcsolatban, úgy ezeket tisztességesen bemutassuk, de ne helyezkedjünk egyik álláspontra sem. Minden fontos szempontot be kell mutatni, nem csak a legnépszerűbbet. Nem szabad azt állítani, hogy a legnépszerűbb nézet a helyes, vagy hogy az igazság valahol középen van. Hagyni kell, hogy az olvasó alakíthassa ki saját álláspontját.

Az elfogulatlanság tehát azért szükséges, mert az emberek nem mindig értenek egyet – minden olyan kérdésben, ahol különböző nézőpontok vannak, minden nézőpont más-más elképzelést tartalmaz arról, hogy mi is az igazság. Azonban ha mindenki a saját elképzelését részesíteni előnyben a többiekével szemben, és ez alapján a saját vélemény alapján kezdené módosítani a wiki-oldalak lapjait, egy véget nem érő szerkesztési háborúval találnánk szembe magunkat. Ezért fontos, hogy egy bizonyos témakört érintő szócikk minden lehetséges nézőpontot tartalmazzon, ne pedig egyetlen, egyéni elméletet emeljen ki. Arra kell törekednünk, egyenként és együttesen is, hogy ezeket az egymásnak ellentmondó elgondolásokat igazságosan és elfogulatlanul mutassuk be, anélkül, hogy magunk bármelyiket is hirdetnénk; ebbe beletartozik, hogy az egy jelentéktelen kisebbség által vallott nézeteket ne úgy mutassuk be, mintha jelentős kisebbségi nézetek lennének, vagy esetleg egyáltalán ne mutassuk be őket. Így nem várjuk el az olvasóktól, hogy egy általunk választott nézőpontot fogadjanak el, hanem maguk dönthetik el, melyik elméletet tartják a legmeggyőzőbbnek.

Az alkímia egy tökéletes példa a fentiekre, ugyanis manapság gyakran csak áltudományként emlegetik azt. Hogyan írjunk szócikkeket áltudományos témakörökben, ha az azt tárgyaló tudományos közvélemény gyakorlatilag hiteltelennek minősíti, így említésre méltatlannak tartja az áltudományos véleményeket? Ha elfogadjuk, hogy célunk az emberi tudás összességének közreadása, akkor azt is el kell fogadnunk, hogy néha számunkra visszatetsző véleményeket kell bemutatnunk, anélkül, hogy helytelennek ítélnénk azokat.

## Ne állíts valótlant

Mielőtt bármit is megosztanál az Alkimista Wiki szócikkeiben, ellenőrizd az információidat! Csak valós dolgokat ossz meg, tehát ha bizonytalan vagy, járj utána és ellenőrizd azt. Ha az ismereteid valamilyen külső forrásból származnak, minden esetben jelöld meg őket referenciaként. Ezen az oldalon nem spekulációkat, elméleteket gyűjtünk, hanem valós tényeket szedünk egy csokorba, hogy mások is informálódhassanak az alkímia témakörében.

## Tüntesd fel forrásaidat

Ahogy azt már fentebb is említettük, minden esetben mutass fel egy megbízható forrást az állításaid helyességének ellenőrizhetősége végett. Így az olvasók számára is garanciát nyújthatsz az állításod valódiságáról, akik így bátrabban és könnyebben böngészhetnek tovább. Ezen felül a forrás felmutatása a szerzői jogvédelem fenntartása miatt sem elhanyagolható. Ne kérkedj mások munkáival.

## Lásd még

* Segítség:Szerkesztés
* Az Alkimista Wiki közösségi irányelvei

## Források

1. ↑ Wikipédia:Szerkesztési irányelvek és útmutatók
2. ↑ Wikipédia:Első szócikkem
3. ↑ Wikipédia:Szerzői jogok
4. ↑ Wikipédia:Helyesírás/Gyakori elírások listája
5. ↑ Wikipédia:Fordítási útmutató
6. ↑ Wikipédia:Fordítás
7. ↑ Wikipédia:Semleges nézpont
8. ↑ Wikipédia:Ellenőrizd az információidat!
9. ↑ Wikipédia:Tüntesd fel forrásaidat!